b'\n_START_ARTICLE_\nEssentiaali vapina\n_START_PARAGRAPH_\nEssentiaalinen vapina on vapinaa aiheuttava sairaus, jonka syyt\xc3\xa4 ei tunneta. Yleens\xc3\xa4 vapina esiintyy k\xc3\xa4siss\xc3\xa4, mutta my\xc3\xb6s esimerkiksi p\xc3\xa4\xc3\xa4n vapinaa voi ilmet\xc3\xa4. Usein essentiaalinen vapina on perinn\xc3\xb6llist\xc3\xa4, mutta satunnaisiakin tapauksia esiintyy. Essentiaalinen vapina on paljon yleisempi vapinan aiheuttaja kuin Parkinsonin tauti. Vapina alkaa useimmilla aikuisi\xc3\xa4ll\xc3\xa4, ja vapinan alkamisen riski kasvaa i\xc3\xa4n my\xc3\xb6t\xc3\xa4. Kuitenkin my\xc3\xb6s nuoret ihmiset voivat sairastua siihen._NEWLINE_Essentiaalinen vapina voi pahentua ajan kuluessa, yleens\xc3\xa4 tosin hitaasti. Alkoholi usein lievent\xc3\xa4\xc3\xa4 vapinaa. Toisaalta alkoholin suurkuluttajilla on kasvanut riski sairastua pysyv\xc3\xa4\xc3\xa4n essentiaaliseen vapinaan. My\xc3\xb6s kahvi ja tupakka voimistavat oireita. Essentiaalinen vapina ei lyhenn\xc3\xa4 elinik\xc3\xa4\xc3\xa4, mutta voi vaikeana haitata arjen toimia._NEWLINE_Jean Sibeliuksella ep\xc3\xa4ill\xc3\xa4\xc3\xa4n olleen essentiaali vapina, jota h\xc3\xa4n l\xc3\xa4\xc3\xa4kitsi alkoholilla._NEWLINE_Espanjalaisen tutkimuksen mukaan essentiaalisesta vapinasta k\xc3\xa4rsiv\xc3\xa4t ovat muita suuremmassa vaarassa sairastua Parkinsonin tautiin.'